Ventetiden er overstået, og ministerlisten for den nye SVM-regering er nu officiel. Ikke overraskende er Mette Frederiksen (S) blevet statsminister, mens Lars Løkke Rasmussen (M) tager posten som udenrigsminister. Jakob Ellemann-Jensen (V) skal være forsvarsminister, og den magtfulde post som finansminister går til Nicolai Wammen. Med nordjyske briller er det mest iøjnefaldende, at den fremadstormende Venstre-kvinde Marie Bjerre snupper en ministerpost. Hun skal være Digitaliseringsminister og minister for ligestilling. Marie Bjerre har blot siddet i Folketinget i tre og et halvt år, men fik 1. november et stærkt valg, hvor hun gik frem på personlige stemmer, selv om Venstre som parti fik en ordentlig vælgerlussing. Hun steg hurtigt i graderne internt i Venstre i den seneste valgperiode. Selv om hun var nyvalgt, fik hun hurtigt den centrale post som klimaordfører, ligesom hun blev en del af Venstres gruppebestyrelse og strategiske udvalg. Endnu mere overraskende er det, at Christina Egelund, der tidligere har været nordjysk folketingsmedlem for Liberal Alliance, også har indfundet sig på Amalienborg torsdag formiddag. Hun er nemlig blevet hevet ind som minister for Moderaterne af Lars Løkke Rasmussen. Hun sidder ellers ikke i Folketinget. 45-årige Christina Egelund skal være Uddannelses- og forskningsminister. Desuden fastholder Ane Halsboe-Jørgensen også en post som minister. Hun skal være beskæftigelsesminister for den nye SVM-regering, der blandt vil afskaffe jobcentrene. Til gengæld mister flere nordjyske politiker den ministerpost, de har haft. Rasmus Prehn (S), der har været udviklingsminister og senere fødevareminister, ryger ud af ministerholdet. Det samme gør Flemming Møller Mortensen (S), der også sad på en ministerpost under S-regeringen. Simon Kollerup, der har haft en central post som erhvervsminister, får heller ikke genvalg til en ministerpost. Samlet set vil det sige, at Nordjylland får fire ministre i den nye regering. Under S-regeringen havde nordjyderne helt ekstraordinært fem ministre. VIDEO:  Få overblikket over de nordjyske ministre:

Referat:
Ung nordjyde får ministerbil, mens erfarne folk ryger - følg pressemødet, hvor den nye regering præsenteres.